
	
	
                                        Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е  Н А  К О Р У П Ц И Я Т А
София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595





Р Е Ш Е Н И Е  
№  РС - 149 - 23 - 042


Днес, 28.05.2024 година, в град София, Комисията за противодействие на корупцията /КПК, Комисията/ в състав:


Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-013 от 19.01.2024 г. по сигнал с вх. № С-149/22.12.2023 година. 
Производството е срещу Никола Белишки – бивш кмет на община П.. 
В сигнала се съдържат твърдения, че по време на мандат 2019-2023 г. Никола Белишки, в тогавашното си качество на кмет на община П., е назначил сина си И. Б. в Доброволческо формирование П., бюджетът на което се финансира от община П.. Във връзка с това се сочи, че служителите във формированието се ползват с помощи за дърва, данъчни облекчения и получават заплати от общинския бюджет в размер на 200% от минималната работна заплата за страната. 
Във връзка с твърденията в сигнала Комисията е изискала и получила с писмо вх. № КПК–188-2/15.02.2024 г. от председателя на Общински съвет П. заверени копия на следните документи: клетвен лист, Удостоверение № 17/06.11.2023 г. на ОИК- П., заповеди на кмета на община П. с № 732/05.09.2022 г., № 606/22.07.2022 г.; № 258/07.04.2022 г. и № 654/08.08.2022 г. С писмо вх. № КПК–609-9/13.05.2024 г. от председателя на Общински съвет П. са постъпили клетвен лист, подписан на 11.11.2019 г. и Решение № 114 на ОИК - П. от 28.10.2019 г.
В допълнение Комисията е изискала и получила с писмо с вх. № КПК-609-6/11.04.2024 г. от председателя на ПК „Местно самоуправление и законност“ при Общински съвет П. отговори и заверени копия от документи по опис, изпратени от общинска администрация П. с тяхно писмо с изх. № ОА-804 (1)/ 10.04.2024 г. Сред изпратените документи са Решение № 224/ 29.04.2009 г. и Решение № 186 от 18.02.2021 г. на ОбС П., заповеди на кмета на община П. с № 258/07.04.2022 г. и № 606/22.07.2022г., № 654/08.08.2022 г., № 731/05.09.2022 г., № 732/ 05.09.2022 г. и № 332/05.05.2021 г., справки за изплатени възнаграждения на доброволци, обява в сайта на община П. за набиране на доброволци за участие за допълване на Доброволно формирование на общината, материали, свързани с набиране на доброволци към община П., включително изискванията и критериите за подбор на кандидатите, постъпилите заявления от кандидати и сключените с тях граждански договори.
Служебно са извършени справки в НБД „Население“, в Регистъра на лицата, заемащи висши публични длъжности на страницата на КПК, в правно-информационната система „Сиела“, в информационната система за обмен на справочна и удостоверителна информация (RegiX).

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от орган на изпълнителната власт.   
От предоставените писмени доказателства е видно, че Никола Белишки е избран за кмет на община П. на местните избори, проведени на 27.10.2019 г., видно от Решение № 114 на ОИК-П. от 28.10.2019 и встъпил като такъв, съгласно клетвен лист от 11.11.2019 г. Избран е и за общински съветник в ОбС П. и на произведените на 29.10.2023 г. местни избори, видно от Удостоверение за избран общински съветник № 17/ 06.11.2023 г. на ОИК община П.. Положил е клетва като такъв на  17.11.2023 г.
От справка в НБД „Население“ се установи, че И. Н. Б. е син на Никола Белишки. 
С Решение № 224 на Общински съвет П., прието на заседание от 29.04.2009 г. е утвърден План за защита при бедствия в община П.. Със същото решение общинските съветници дават съгласие за създаването на Доброволно формирование (ДФ) за действие при бедствия в състав от 21 човека. 
На 12.05.2021 г. между И. Б. от една страна и кмета на община П. Никола Белишки е сключен граждански договор № 254/13.05.2021 г., по силата на който И. Б. встъпва като доброволец към Доброволното формирование към община П.. Преди сключването на гражданския договор са налице данни и доказателства за проведена процедура по обявление и подбор на кандидатите: уведомление в сайта на община П. за набиране на доброволци за допълване на Доброволното формирование на общината от 12.04.2021 г., както и допълнителни материали под формата на брошури, свързани с набирането на доброволци към община П.. В срок до 30.04.2021 г., упоменат в обявлението като краен срок за подаване на заявленията на кандидатите за доброволци, в община П. постъпват седем броя заявления с вх. № ОА-7392/13.04.2021 г., ОА-7407/14.04.2021 г., ОА-7412/15.04.2021 г., ОА-7452/21.04.2021 г.,  ОА-7462/23.04.2021 г., ОА-7473/27.04.2021 г. и  ОА-7500/28.04.2021 г. Сред тях е и заявлението от И. Н. Б. с вх. № ОА-7412/15.04.2021 г., с което той изразява писменото си желание да бъде включен в състава на Доброволното формирование на община П. за предотвратяване или овладяване на бедствия, пожари и извънредни ситуации като доброволец. Към заявлението са приложени изискуемите документи, а именно: формуляр за кандидатстване, медицинско удостоверение, удостоверение за психично здраве, свидетелство за съдимост, копие от документ за придобито образование, специалност или правоспособност и декларация за съгласие за обработка на лични данни. 
Със заповед № 332 от 05.05.2021 г. кметът Никола Белишки нарежда сформирането на комисия за подбор на кандидатите за доброволци в ДФ - П., като в съответствие с изискванията на чл. 9, ал. 3 от Наредбата за реда за създаване и организиране на дейността на доброволните формирования за предотвратяване или овладяване на бедствия, пожари и извънредни ситуации и отстраняване на последиците от тях (НРСОДДФПОБПИСОПТ) в нейния състав като председател е включен началникът на Районна служба „Пожарна безопасност и защита на населението“- П. (РС „ПБЗН“), началникът на РУП-П. и експерт от „Гражданска защита“ в община П.. Видно от предоставения Протокол от заседанието на комисията за разглеждане на документи на кандидати за включване в Доброволно формирование на община П. от 11.05.2021 г. комисията е разгледала постъпилите заявления на кандидатите по реда на постъпването им. При тяхната обстойна проверка комисията приема, че всички кандидати отговарят на изискванията по чл. 40, ал. 1 от Закона за защита при бедствия и няма пречка да бъдат приети като доброволци в ДФ-П.. Въз основа на това кметът сключва граждански договори с всеки един от кандидатите, включително и със сина си И. Б.  Следва Заявление с изх. № ОА-7622/17.05.2021 г. от кмета Белишки, адресирано до директора на ГД „Пожарна безопасност и защита на населението“- МВР, за вписване на настъпили промени в регистъра на доброволните формирования, като в него кметът моли да бъдат вписани данните на новите седем доброволци, включени в състава на ДФ–П., както и данните за шест лица, пожелали прекратяване на членството си и други двама, преместени в ДФ на Столична община. С писмо с изх. № ОА-7709/02.06.2021 г. до директора на РД ПБЗН–П. Белишки моли да бъдат заличени от списъка за тренировки по Системата за ранно предупреждение и оповестяване на органите на изпълнителната власт и съставните части на единната спасителна система, телефонните номера на преместилите се доброволци и тези с прекратено членство, и вписването на тяхно място на новоприетите във формированието доброволци, включително сина му И. Б. 
По производството е предоставен Протокол относно проведен първоначален основен курс на обучение на доброволците от доброволно формирование на община П., изготвен от началника на Районна служба „ПБЗН“–П. до кмета на общината. Съгласно протокола е бил проведен първоначален курс на обучение и последващ изпит от комисия в състав трима инспектори от РС ПБЗН-П.. На обучението са присъствали дванадесет доброволци, сред които и името на кметския син и останалите новоприети доброволци. И дванадесетте обучаващи се са преминали успешно поставените тестови въпроси и практически занятия, поради което комисията е дала за всеки от тях заключение: „издържал“. Протоколът е издаден на дата 25.03.2022 г. На 07.04.2022 г. кметът Белишки издава Заповед № 258 да бъде изплатено полагащото се възнаграждение на дванадесетте доброволци, участвали в обучението. В заповедта е посочено, че размерът на възнагражденията на доброволците се определя по реда на чл. 7, ал. 1 , т. 1 от Наредбата за условията, реда за получаване и размера на възнагражденията на доброволците за обучение и за изпълнение на задачи за защита при бедствия (НУРПРВДОИЗЗБ). В приложените справки с поименни списъци за изплатените на доброволците суми е посочено, че всичките дванадесет доброволци са получили еднакви по размер суми, веднъж по 28,22 лева и втори път по 56,45 лева, след удържаните за сметка на работодателя задължителни осигурителни вноски.  
 На 22.07.2022 г. Белишки издава Заповед № 606/22.07.2022 г., с която на основание Закона за защита при бедствия и във връзка с поискано съдействие от РД ПБЗН- П. за оказване на помощ при потушаването на пожар, нарежда на Доброволното формирование да предприеме действия по ограничаване и ликвидиране на горски пожар в землището на селата Л. и К.. Определени са трима доброволци, които да вземат участие при овладяването на пожара, сред които И. Б.  В последствие на 05.09.2022 г. Белишки издава Заповед № 732, в която на основание чл. 19, ал. 1 от НРСОДДФПОБПИСОПТ и в изпълнение на чл. 7, ал. 1 от НУРПРВДОИЗЗБ, нарежда да се изплати полагащото се възнаграждение на участвалите доброволци посочени  в Заповед № 606/22.07.2022 г. От приложената справка с поименни списъци за изплатените на доброволците суми е видно, че тримата участващи са получили еднаква по размер сума от 69,50 лева, изчислена за 9 отработени часа пожар и след удържаните за сметка на работодателя задължителни осигурителни вноски. 
На 08.08.2022 г. кметът Белишки, отново във връзка с поискано съдействие от РС ПБЗН – П. за оказване на помощ при потушаване на пожар, издава Заповед № 654, с която нарежда на Доброволното формирование да предприеме действия по ограничаването и ликвидирането на горски пожар в землищата на селата Е. и Л.. Посочени са имената на десет доброволци, включително и името на И. Б. По късно със Заповед № 731 от 05.09.2022 г., кметът нарежда да бъде изплатено полагащото се възнаграждение на участвалите доброволци, посочени в Заповед № 654/08.08.2022 г., според дните и часовете, в които са участвали при потушаването на пожара. От приложената справка с поименни списъци за изплатените на доброволците суми е видно, че трима от доброволците са участвали и в трите дни на гасене - на 08.08., на 09.08. и на 10.08 и са отработили по 31 часа, за което са получили еднаква по размер сума от 239,38 лева, след удържаните за сметка на работодателя задължителни осигурителни вноски. Сред тях е и И. Б. 
 
Въз основа на така изяснената фактическа обстановка, Комисията установи  следното от правна страна:

Конфликтът на интереси като административно нарушение се регулира от административноправни норми, чието действие започва при влизане в сила на административния акт и се прекратява при неговото изрично прекратяване. В този смисъл – по отношение на материалното право в настоящото производство приложение намират  разпоредбите на отменения Закон за противодействие на корупцията и за отнемане на незаконно придобитото имущество (ЗПКОНПИ), доколкото по производството са налични данни за осъществени от страна на Белишки правомощия преди влизане в сила на Закона за противодействие на корупцията (ЗПК, обн. ДВ бр. 84 от 06.10.2023 г.)
За да е осъществен конфликт на интереси по смисъла на чл. 52 от ЗПКОНПИ (отм.), следва да са кумулативно налични три предпоставки: лице, заемащо висша публична длъжност, съответно публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.). Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобИ.е на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
           Никола Белишки в качеството му на кмет на Община П. е лице, заемало висша публична длъжност по смисъла на чл. 6, ал. 1, т. 32 от ЗПКОНПИ /отм./ и заемащо публична длъжност по смисъла на чл. 6, ал. 1, т. 32 от ЗПК, с оглед на което компетентна да се произнесе относно наличието или липсата на конфликт на интереси по отношение на него в това му качество е Комисията за противодействие на корупцията.
Съгласно чл. 44, ал. 1 от Закона за местното самоуправление и местната администрация /ЗМСМА/, част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и внася в общинския съвет отчет за изпълнението им два пъти годишно, да организира изпълнението на задачите, които произтичат от законите, от актовете на президента на републиката и на Министерския съвет, да представлява общината пред физически и юридически лица и пред съда и др. В изпълнение на тези си правомощия, кметът издава заповеди (чл. 44, ал. 2 от ЗМСМА).
При наличието на този първи елемент от състава на конфликта на интереси, определящо за съществуването на такъв е, дали е налице обективна възможност конкретно поведение на задълженото лице да е повлияно от частен интерес – негов или на свързано с него лице, както и дали на практика този частен интерес е намерил проявна форма в конкретно поведение на лицето, заемащо публична длъжност при изпълнението на правомощията, вменени му от закона.
 Установената родствена връзка между Никола Белишки и И. Н. Б.като такава между баща и син – роднини от първа степен по права линия, безспорно се определя като свързаност по смисъла на § 1, т. 15, б. „а“ от ДР на ЗПКОНПИ /отм./, респективно § 1, т. 9, б. „а“ от ДР на ЗПК.
Самостоятелно обаче, наличието на свързано лице не води непременно до конфликт на интереси.
При извършване на настоящата проверка и от събраните доказателства се установява, че преди сключването на гражданския договор с И. Б. за назначаването му като доброволец в Доброволно формирование – П. е бил проведен подбор за набиране на кандидати чрез публикуването на обява на сайта на общината с изисквания към кандидатите и крайния срок за подаването на заявленията. Съгласно представените по преписката заявления от кандидатите и протокол от комисията за подбор не се установява Никола Белишки да е упражнил свои правомощия по отношение на избора, доколкото всички желаещи кандидати са одобрени и приети като доброволци във формированието.  
В изпълнение на задължението си по чл. 42, ал.1, т. 1 от Закона за защита при бедствия кметът сключва договор с доброволеца, в който са посочени правата и задълженията на участника в доброволните формирования. В сега действащото българско законодателство съществува изрична детайлна уредба на доброволчеството по отношение именно на доброволните формирования при бедствия и аварии (чрез Закона за защита при бедствия (ЗЗБ) и подзаконовите нормативни актове, каквито са Наредбата за условията, реда за получаване и размера на възнагражденията на доброволците за обучение и за изпълнение на задачи за защита при бедствия и Наредбата за реда за създаване и организиране на дейността на доброволните формирования за предотвратяване или овладяване на бедствия, пожари и извънредни ситуации и отстраняване на последиците от тях). Съгласно НРСОДДФПОБПИСОПТ Доброволните формирования се създават на териториален принцип, за самостоятелни действия и/или за подпомагане на основните съставни части на Единната спасителна система (ЕСС). Основен принцип на доброволчеството, залегнал и в Наредбата е, че членството в доброволните формирования е на доброволен принцип. 
Семантичните основи на думата “доброволно” показват свободен избор на дейност, която едно лице – доброволец, изцяло приема да осъществи, най – често безвъзмездно.   Съществуващите житейски схващания за “доброволна дейност” се свързват с никакво или поне ограничено очакване за финансово или друго обезщетение. Въз основа на нормативни дефиниции “доброволната дейност” не може да бъде разглеждана като напълно алтруистична дейност, най - малко поради елементите на реципрочност в нея. Общо правило е, че “доброволеца” следва да бъде обезщетен за всички негови оправдани разходи, извършени по време на доброволната дейност. Този принцип е залегнал и в нормативната уредба (ЗЗБ, НРСОДДФПОБПИСОПТ и НУРПРВДОИЗЗБ). Доброволецът има право на обучение и екипировка, на застраховка срещу злополука, настъпила при или по повод изпълнение на договорните му задължения, както и на възнаграждение за сметка на държавния бюджет при условия, по ред и в размери, определени от Министерския съвет (чл. 46 от ЗЗБ). 
В изпълнение на задълженията си съгласно ЗЗБ кметът Белишки издава Заповед № 606/22.07.2022 г. и Заповед № 654/08.08.2022 г., в които посочва кои доброволци от формированието да вземат участие при конкретно бедствие на територията на общината.    След което, кметът издава Заповед № 258 /22.04.2022 г., № 732/05.09.2022 г. и Заповед № 731/05.09.2022 г. Първата за изплащане на полагащото се възнаграждение на доброволците, участвали в задължителното първоначално обучение и другите две за заплащане на полагащото се възнаграждение на участвалите доброволци, според дните и часовете, в които са участвали при потушаването на пожар. В тези случаи, за И. Б. размерът на изплатените възнаграждения е напълно съобразен с изискванията, заложени в НУРПРВДОИЗЗБ, като размерът им е еднакъв с размера, изплатен и на останалите участвали доброволци, съгласно часовете, в които са били ангажирани. Изплащането и размерът на възнаграждението не е определен по волята на неговия баща и съответно възложител по гражданския договор, а на валидно правно основание и получавано срещу насрещна престация на доброволен труд, т.е. без да го поставя в по - привилегировано положение в сравнение с останалите доброволци. Именно поради това обстоятелство горното не би могло да се квалифицира като облага и съответно не може да бъде обоснован и частен интерес от упражнените от Белишки правомощия по служба. 
Т.е. сключвайки гражданския договор и издавайки посочените заповеди, Белишки по никакъв начин не е поставил своя роднина в по-благоприятно положение спрямо другите доброволци. Всички кандидати, заявили желанието си да участват в доброволното формирование на общината, са били одобрени и приети за членове. С изброените заповеди с приложени справки с поименни списъци кметът на общината утвърждава определения, съгласно нормативните актове размер на полагащото се на доброволците възнаграждение. Още повече, че тези актове на кмета се отнасят до всички участвали доброволци, като размерът на разпределяните суми е или еднакъв за всички, или близък като размер с оглед на критерия, който се съблюдава, а именно действителното време, в което доброволецът е бил ангажиран. 
 В тази връзка не може да се обоснове наличието на облага и частен интерес от упражнените от Никола Белишки правомощия по служба за свързаното с него лице –сина му - при включването му като член на доброволното формирование и изплащането на полагащите му възнаграждения. При извеждането на този извод не е без значение и фактът, че традиционно в българското общество съществува положително отношение към доброволчеството въобще. То е една безспорна ценност, която допринася за решаване на местни проблеми, сплотяване на общността, подпомагане на различни социални каузи. Доброволчеството, както в исторически, така и в съвременен план, е доказало своя положителен ефект както върху отделния човек, така също и върху обществото като цяло. То е акт, който е за пример на останалите и който е нужен на онзи, в чиято полза се извършва. Именно заради тази поредица от положително въздействие, което доброволчеството има, е разпозната необходимостта от създаването на условия, които да насърчават доброволческите дейности.
От всичко изложеното следва, че в конкретния случай са налице само две от предпоставките за конфликт на интереси по отношение на Никола Белишки в качеството му на кмет на община П. - лице, заемащо публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПКОНПИ (отм.), респ. от ЗПК, съответно и възможността за възникване на конфликт на интереси. 
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Никола Белишки  правомощия по служба в частен интерес на свързаното с нея лице.
Предвид горното, Комисията за противодействие на корупцията на основание чл. 92, ал. 1 и ал. 2 от ЗПК, във връзка с § 7, ал. 2 от ПЗР на ЗПК,

РЕШИ:

НЕ УСТАНОВЯВА конфликт на интереси по отношение на Никола Белишки с ЕГН ****, кмет на община П. и в това му качество лице, заемащо публична длъжност, по чл. 6, ал. 1, т. 32 от ЗПК, за това че е сключил граждански договор № 254/13.05.2021 г., поради липса на частен интерес – негов или на свързано с него лице по смисъла на § 1, т. 15, б. „а“ от ДР на ЗПКОНПИ (отм.), респ. § 1, т. 9, б. „а“ от ДР на ЗПК.  

НЕ УСТАНОВЯВА конфликт на интереси по отношение на Никола Белишки с ЕГН ****, кмет на община П. и в това му качество лице, заемащо публична длъжност, по чл. 6, ал. 1, т. 32 от ЗПК, във връзка с това, че е издал заповеди № 606/22.07.2022 г., № 654/08.08.2022 г., № 258 /22.04.2022 г., № 732/05.09.2022 г. и Заповед № 731/05.09.2022 г., поради липса на частен интерес – негов или на свързано с него лице по смисъла на § 1, т. 15, б. „а“ от ДР на ЗПКОНПИ (отм.), респ. § 1, т. 9, б. „а“ от ДР на ЗПК.

Препис от настоящото решение да се изпрати на Окръжна прокуратура – П., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаване на решението, с което се установява липсата на конфликт на интереси и с оглед правомощията по надзор за законност на административните актове. 

ЗАМЕСТНИК - ПРЕДСЕДАТЕЛ:...…../П/…./ АНТОН СЛАВЧЕВ /

